Om dokumentet: Dette er et forslag/eksempel på oppsett av vedtak om retting av avvik fra tilsyn som ikke er rettet. Brev om pålegg om retting kan sendes skolen når frist for tilbakemelding er gått ut og avvik ikke er bekreftet rettet.

I de fleste kommuner vil mottaker være skolen v/rektor, alternativt skolesjef/rådmann. Dette avklares i hver enkelt kommune. I mange kommuner er det også ønskelig at byggeier/drifter av bygget får brevet.

Begrunnelsen for vedtaket om retting må justeres ut i fra hva slags avvik som ble funnet ved tilsynet. Frist for lukking av avvik må settes opp mot alvorligheten og forholdmessigheten.

Til

Lillevik skole

Skoleveien 5

1234 Lillevik

**VEDTAK OM RETTING I FORBINDELSE MED TILSYN VED LILLEVIK SKOLE**

Kommuneoverlegen har etter tilsyn avholdt ved Lillevik skole 25.06.15 konstatert avvik fra lov om folkehelsearbeid (folkehelseloven) og forskrift om miljørettet helsevern i barnehager og skoler mv.

Vi viser til forhåndsvarsel om pålegg gitt i tilsynsrapport datert 30.06.15.

**VEDTAK:**

Med hjemmel i folkehelseloven § 14, og forskrift om miljørettet helsevern i barnehager og skoler mv. § 19, gir kommuneoverlegen følgende pålegg:

1. Lillevik skole må iverksette tiltak som gir tilfredsstillende inneklima i undervisningslokaler i skolens vestfløy. Tiltakene må beskrives og effekten av tiltakene må dokumenteres med nye inneklimamålinger.
2. Lillevik skole må etablere tiltak for varmestyring som sikrer tilfredsstillende romtemperatur i undervisningsarealer for 8. – 10. - trinn.

Frist for retting og skriftlig tilbakemelding**: 01.11.15.**

Bakgrunn for vedtak om retting

Bakgrunnen for tilsynet 25.06.16 var å vurdere hvordan skolen ivaretar myndighetskrav fastsatt i forskrift om miljørettet helsevern i barnehager og skoler. Tilsynet ble gjennomført som et tematilsyn med hovedvekt på internkontroll, renhold og inneklima. Det ble i tillegg gjennomført en befaring av lokalene.

Under tilsynet ble det avdekket avvik som kommuneoverlegen vurderer er i strid med forskrift om miljørettet helsevern i barnehager og skoler, og som kan ha negativ innvirkning på barnas helse og miljø. Frist for bekreftelse på lukking av avvik ble satt til 01.09.2015.

Kommuneoverlegen har ikke mottatt noen bekreftelse fra skolen om at avvikene er rettet.

*Alternativ:*

*Kommuneoverlegen har mottatt bekreftelse på at to av tre avvik er rettet /*

*alternativ:*

*Kommuneoverlegen har mottatt redegjørelse for iverksatte tiltak, men vurderer at disse tiltakene ikke er tilstrekkelig for å anse avviket som lukket.*

*Alternativ:*

*Kommuneoverlegen har mottatt plan med tidsangivelse for retting/utbedring av avvik*

Begrunnelse for vedtak om retting

Forskrift om miljørettet helsevern i barnehager og skoler m.v. gir nærmere bestemmelser for sikring av helsemessige forhold. Forskriften stiller krav til helse, trivsel, hygiene og sikkerhet ved virksomheten, i lokalene og på eiendommene. Det følger av § 26 at brudd på forskriften kan påtales i samsvar med folkehelseloven §§ 13 - 16.

I dette tilfellet er det påpekt avvik fra forskriftens krav om tilfredsstillende inneklima (jf forskriftens § 19 Inneklima luftkvalitet). Tilsynet påviste dårlig luftkvalitet i lokalene og manglende rutiner for styring av varmeanlegget. Inneklimamålinger viser overskridelser av CO2-kravet.

Dårlig inneklima og manglende utskifting av inneluften kan føre til tretthet, konsentrasjonsvansker, hodepine, hudplager og irritasjon i øyne, nese og hals. Allergi og overfølsomhet kan forverres ved dårlig innemiljø.

Etter kommuneoverlegens oppfatning står pålegget i rimelig forhold til påviste avvik, jf folkehelseloven § 14.

Hjemmelsgrunnlag

Folkehelselovenskal blant annet fremme befolkningens helse, gode miljømessige forhold og forebygge sykdom, skade eller lidelse, jf § 1. Kommunene er gitt tilsynsmyndighet, og denne er i Lillevik kommune delegert til kommuneoverlegen. Hvis det under utøvelse av kommunens tilsynsmyndighet avdekkes brudd på folkehelseloven, herunder dens forskrifter, er tilsynsmyndigheten tillagt kompetanse til å kreve disse rettet, jf forvaltningslovens § 14.

Kommunen kan pålegge forhold ved en eiendom eller virksomhet rettet hvis forholdet direkte eller indirekte kan ha negativ innvirkning på helsen eller er i strid med bestemmelser gitt i medhold av folkehelseloven § 13. Pålegg skal rettes mot den ansvarlige for lovbruddet, eller til virksomheten som sådan, jf § 14. Kostnaden ved gjennomføring av et pålegg skal dekkes av den ansvarlige eller av virksomheten som sådan. Det stilles krav om forholdsmessighet mellom lovbrudd og pålegg om retting.

Vi gjør oppmerksom på at dere selv har ansvaret for umiddelbart å gi skriftlig bekreftelse med nødvendig dokumentasjon til kommuneoverlegen når pålegget er rettet. Dersom fristen ikke overholdes kan kommunen fatte vedtak om tvangsmulkt jf. folkehelseloven § 15.

Overtredelse av folkehelselovgivningen, jfr. folkehelseloven § 18 kan gi straffeansvar.

**Klageadgang**

Dette er et enkeltvedtak som etter Forvaltningsloven kan påklages. Klageinstans i saken er ………………... En eventuell klage sendes via kommuneoverlegen innen 3 uker etter at brevet er kommet frem til virksomheten. Kommunen vil med bakgrunn i klagen vurdere å omgjøre sitt vedtak før eventuell oversendelse til Fylkesmannen.

Henvendelse vedrørende saken kan gjøres til kommuneoverlege Hans Hansen på telefon 12345678. Ved henvendelser oppgi saksnummer 15/12345.

Med hilsen

LILLEVIK KOMMUNE

Hans Hansen

kommuneoverlege

Kopi: Rådmannen,

Eiendomsavdelingen

Vedlegg: Tilsynsrapport datert 30.06.15